Državna Agencija za statistiku BiH objavila je rezultate popisa na koje se čekalo dvije i pol godine nakon popisa, a BiH će danas, nakon 25 godina, dobiti i nove službene podatke koje će moći koristiti.

Nakon niza odlaganja i sporenja u vezi s objavom rezultata Popisa stanovništva u BiH, nakon sjednice Središnjeg popisnog ureda BiH održane 18. svibnja priopćeno je da je usvojena metodologija obrade podataka popisa stanovništva provedenih od 1. do 15. listopada 2013. godine.

Popis je pokazao kako je BiH danas siromašnija za više od 845 tisuća stanovnika u usporedbi s 1991. kao i da se značajno promijenio udio konstitutivnih naroda u etničkoj strukturi, pri čemu su Bošnjaci postali dominantan narod jer ih je u toj zemlji unatoč demografskim gubicima tijekom rata sada za 7 posto više nego uoči 1991. Hrvata je za 2 posto manje nego uoči rata, a udio Srba je gotovo identičan u usporedbi sa stanjem prije 25 godina.

Apsolutne brojke pokazuju ipak kako je Bošnjaka za oko 130 tisuća manje nego 1991., broj Hrvata smanjio se za čak 220 tisuća, a Srba je manje za 280 tisuća.

Objavljeni rezultati temelje se na podacima prikupljenim tijekom popisa provedenog još u listopadu 2013. godine, a na njihovu se objavu čekalo sve do sada jer se statističke organizacije i političari u BiH nisu mogli dogovoriti o metodologiji obrade.

U Bosni i Hercegovini je 3,531.159 stalnih stanovnika. Od ukupnog broja stanovnika 50,4 posto čine žene, a 49,6 muškarci.

Najveći grad je Sarajevo s 275.524 stanovnika u četiri općine. Slijede Banja Luka sa 185.042, zatim Tuzla sa 110.979 stanovnika, Zenica 110.663, Bijeljina 107.715 i Mostar sa 105.977 stanovnika.

Po nacionalnosti, u Bosni i Hercegovini je 50,11% Bošnjaka 15,43% Hrvata i Srba 30,78%. Onih koji se nisu izjasnili je 0,77%

Najmanje katolika

U BiH živi 50,7 posto građana islamske vjeroispovijesti, 15,19 posto su katolici, a 30,75 pravoslavci.

Bosanski jezik govori 52,86 posto građana, 14,6 posto govori hrvatski, 30,76 posto govore srpski jezik, a ostale jezike govori 1,57 posto građana.

U BiH živi 2,82 posto nepismenog stanovništva.

U FBiH živi 2,219.220 osoba, što je 62,85 posto od ukupnog stanovništva, a u RS 1,228.423 što je 34,79 posto stanovništva. U Brčko Distriktu živi 83.516, što je 2,37 posto ukupnog stanovništva.

Zaposlenih gotovo 76 posto

Ekonomski aktivno stanovništvo čini 75,88% zaposlenih, dok se ostali dijele na nezaposlene (12,94 ranije radile i 11 posto bez iskustva).

Ekonomski neaktivno stanovništvo, bez zaposlenja i bez aktivnog traženja zaposlenja: 17,06 učenika i studenata. Umirovljenika među stanovništvom ima 37%, 27, 4 posto osoba koje obavljaju kućne poslove, 3,9 posto nesposobnih za rad i 14, 5 posto ostalih.

Više udovaca/udovica nego razvedenih

Završenu srednju školu ima 51,1 posto građana BiH, sa samo završenom osnovnim školovanjem je 21,4% stanovništva. Višu stručnu spremu ima 3,2 % stanovništva, a visoku stručnu spremu 9,6%.

58,88% građana BiH je u braku, 27,15% ih se nikada nije vjenčalo. Razvedeno je 3,38% građana, dok je 10,59% udovaca ili udovica.

Podsjetimo, Republika Srpska neće priznati rezultate popisa stanovništva iz 2013. godine ako se u stalne stanovnike bude računale i 196 tisuća državljana BiH koji nisu trajno riješili pitanje povratka u zemlju, odlučio je parlament Republike Srpske na svojoj sjednici prije tjedan dana. Ako službeno Sarajevo bude ustrajalo na popisu kakav je predložen, Republika Srpska provest će svoj popis stanovništva koji će na njezinu teritoriju jedini biti mjerodavan.

– Ovo je ključno političko, a ne demografsko pitanje – ustvrdio je predsjednik RS Milorad Dodik.

>>Republika Srpska ne želi gastarbajtere